TEST: Kia EV4 kører heldigvis væsentlig bedre end den lader

Der findes efterhånden så mange elektriske SUV’er, at man næsten har glemt, at en familiebil godt må være lav, velkørende og nem at komme rundt med. Kia EV4 er sådan en bil. Kias hatchback er ikke nogen revolution. Den har én elmotor, forhjulstræk, 204 hestekræfter og et stort batteri på 81,4 kWh. På papiret lyder det næsten lidt ordinært.

Men ude på vejen falder brikkerne overraskende godt på plads. EV4 er komfortabel uden at blive vattet, præcis uden at forsøge at lege sportsvogn og rummelig uden at ligne en elektrisk skotøjsæske på stylter. Faktisk er køreegenskaberne noget af det bedste ved bilen.

Til gengæld er den en elefant ved lynladeren.

Design med lidt mere mod

Kia EV4 er ikke just en bil, der forsvinder på parkeringspladsen. Fronten er lav og nærmest sammenbidt, mens bagenden med sine kantede former og markante lygter nærmer sig noget fra en konceptbil. Om man synes, den er flot, vil nok splitte vandene, men Kia skal have point for ikke bare at have kopieret EV3 og trukket taget lidt længere ned.

Foto: iNPUT

GT-Line udstyrsvarianten, som jeg har testet, skruer yderligere op med 19-tommer hjul og mere pynt.

Indvendigt er det mere afdæmpet. Instrumentbordet er vandret, skærmene fylder meget uden at overtage hele kabinen, og Kia har heldigvis ikke fået den idé, at alle knapper skal udryddes. Det betyder, at EV4 hurtigt føles hjemmevant. Materialekvaliteten er god dér, hvor hænderne oftest lander, men der findes også hård plast, som afslører, at vi trods alt ikke sidder i en premiumbil.

Pladsen fejler til gengæld ikke noget. Den lange akselafstand giver masser af benplads på bagsædet, og selv voksne kan sidde ordentligt. Bagagerummet rummer 435 liter. Det høje gulv bagi betyder dog, at lårstøtten ikke er perfekt for høje passagerer. Det er ofte et problem i elbiler.

Her overrasker Kia EV4 mest

På vejen bliver EV4 bedre. Man sidder lavt, bilen krænger ikke, og der er ro over den måde, den bevæger sig hen ad vejen på. Den føles ganske enkelt meget velkørende. Styretøjet er let, men præcist, og bilen reagerer villigt uden at blive nervøs. Affjedringen finder en fin balance mellem at filtrere ujævnheder fra og samtidig holde styr på den næsten to ton tunge bil gennem svingene.

Det er ikke en elektrisk GTI. Og heldigvis forsøger den heller ikke at være det. De 204 hestekræfter er rigeligt. Kraften kommer kontrolleret, og forhjulene har kun sjældent problemer med at få den ned i asfalten. 0-100 km/t er mere “hurtigt nok” end “hold fast”, men det passer glimrende til bilen.

På motorvejen er Kia EV4 stabil og afslappet. De store 19-tommer hjul sender lidt mere støj ind i kabinen, end vi kunne ønske os, men bilen føles stadig mere raffineret end mange af de elektriske crossovers i samme prisklasse.

Kia har kort sagt bygget en elbil, der minder os om, hvorfor almindelige lave personbiler fungerede så glimrende, før hele verden pludselig skulle køre SUV.

Software uden touchscreen-cirkus

Kabinen er domineret af Kias brede skærmløsning med digitale instrumenter, infotainment og et separat felt til klimafunktionerne. Grafikken er pæn, reaktionerne hurtige, og systemet virker generelt gennemarbejdet. Apple CarPlay og Android Auto er selvfølgelig med, og Kia har efterhånden fået bygget et ganske modent digitalt økosystem omkring sine elbiler.

De trykfølsomme knapper kan være svære at se.

Men den måske bedste feature er noget langt mere gammeldags: Knapper. Der er stadig fysiske genveje til en række af de funktioner, man bruger ofte. Ikke alt sidder perfekt. Den lille skærm til klimaanlægget kan delvist gemme sig bag rattet, og der er efterhånden så mange indstillinger i systemet, at man godt kan fare vild. Men i daglig brug fungerer Kia EV4 bedre end mange konkurrenter.

Masser af elektroniske medpassagerer

Kia holder sig ikke tilbage med førerassistenter. Adaptiv fartpilot, aktiv vognbaneassistent og diverse overvågningssystemer arbejder grundlæggende godt. På lange motorvejsture kan bilen tage en stor del af det monotone arbejde uden at føles usikker. Men som i stort set alle nye biler er der også advarsler, bip og formaninger, som man gerne ville sende på en lille ferie.

Kia skal dog have ros for at gøre det relativt hurtigt at deaktivere de mest irriterende systemer.

Selve den adaptive fartpilot regulerer fornuftigt, og vognbaneassistenten arbejder for det meste glidende. Systemerne når ikke helt op blandt de bedste, vi har prøvet, men de kommer heller ikke i vejen for bilen.

20 kWh/100 km på vores hårde rute

Kia EV4 Long Range har et batteri på 81,4 kWh, mens GT-Line på 19-tommer hjul officielt kan køre op til 584 kilometer på en opladning. Det er fine tal, men vores faste testrute plejer hurtigt at få WLTP-glansen til at falme.

Turen mellem Brønshøj og Farø og retur er 206 kilometer lang, og hele 91 procent af den foregår på motorvej – en stor del med 110 og 130 km/t. Det er med andre ord ikke her, en elbil kommer for at pynte på sit forbrugstal.

Kia EV4 klarede turen med 20,0 kWh/100 km ved 21 grader. Det er godt, men ikke sensationelt. På tværs af de 25 elbiler, vi indtil videre har kørt på ruten, ligger gennemsnittet på 21,8 kWh/100 km. EV4 bruger altså omkring otte procent mindre strøm end gennemsnittet og placerer sig som den tiende mest energieffektive bil, vi har målt.

Temperaturerne har ikke været ens i alle vores tests, og vinterdæk trækker naturligvis også nogle biler den forkerte vej, så tabellen skal ikke læses som en laboratoriemåling. Men EV4 blev testet ved behagelige 21 grader og havde dermed gode arbejdsbetingelser.

Resultatet fortæller derfor ret præcist, hvor den står: Kia EV4 er effektiv, men ikke klassens nye sparekonge. Til gengæld hjælper det store batteri. Hvis bilen holdt vores målte forbrug hele vejen fra 100 til 0 procent, svarer det teoretisk til lidt over 400 kilometers rækkevidde under de hårde forhold på vores rute. Ved mere almindelig blandet kørsel bør den naturligvis kunne strække sig længere.

Ladekurven starter flot – og falder så ned ad trappen

Og så kommer vi til EV4’s største problem. Den maksimale DC-ladeeffekt er kun omkring 128 kW. Peak-effekt fortæller ganske vist langt fra hele historien, og her fortjener Kia faktisk lidt ros. For når først batteriet kommer i gang, ligger effekten imponerende stabilt. Ved 50 procent ramte bilen toppen på 128 kW, og selv ved 65 procent leverede den stadig 127 kW.

Problemet kommer lige efter. Ved 69 procent faldt effekten til 116 kW, og ved 73 procent var den pludselig nede på bare 74 kW. Omkring 80 procent er festen reelt slut. Det gør EV4 til en bil, man med fordel skal koble fra omkring 70-80 procent på en langtur og komme videre.

Ladekurve: Kia EV4 Long Range GT Line

Måledato: 17. august 2026 • Temperatur: 19 °C

Gns. kW (10–80): 115 kW

Vis data (SOC og kW)

SOC (procent) | Effekt (kW)
10 | 65
14 | 120
19 | 120
24 | 122
29 | 123
34 | 124
40 | 125
45 | 126
50 | 128
55 | 125
60 | 126
65 | 127
69 | 116
73 | 74
76 | 75
79 | 65
81 | 50
82 | 41
84 | 36
85 | 33
86 | 33
87 | 32
89 | 31
90 | 31
91 | 31
92 | 31
93 | 30
94 | 26
95 | 22
96 | 20
97 | 17

Ladetidskurve: Kia EV4 Long Range GT Line

Måledato: 17. august 2026 • Temperatur: 19 °C

Ladetid (10–80): 31 min

Vis data (tid og SOC)

Tid (min) | SOC (procent)
0 | 10
2 | 14
4 | 19
6 | 24
8 | 29
10 | 34
12 | 40
14 | 45
16 | 50
18 | 55
20 | 60
22 | 65
24 | 69
26 | 73
28 | 76
30 | 79
32 | 81
34 | 82
36 | 84
38 | 85
40 | 86
42 | 87
44 | 89
46 | 90
48 | 91
50 | 92
52 | 93
54 | 94
56 | 95
58 | 96
60 | 97

Men selv med en forholdsvis pæn ladekurve kan Kia ikke helt skjule, at konkurrenterne er rykket. Når biler i samme prisklasse efterhånden kan tage imod 170, 180 eller mere end 200 kW, føles 128 kW ikke længere imponerende. Det er ekstra pudsigt fra Kia, der med EV6 har vist, hvor godt hurtig opladning kan gøres. Men. Hvor EV6 har 800 volt systemer, har EV4 “kun” almindeligt 400 volt system.

GT-Line er lækker – men regningen vokser

Kia EV4 Long Range GT-Line starter ved 349.999 kroner, mens min testbil inklusive ekstraudstyr ender på 369.996 kroner. Og her begynder regnestykket at blive vanskeligt.

For omkring 370.000 kroner får man adgang til et temmelig brutalt felt af elbiler. Nogle lader hurtigere. Nogle har flere kræfter. Nogle har firehjulstræk. Og enkelte klarer flere af tingene på én gang.

EV4 forsøger ikke at vinde specifikationskrigen. I stedet tilbyder den noget, der er vanskeligere at få ned i et Excel-ark: Den er simpelthen rar at køre i. Den er rummelig uden at være enorm, komfortabel uden at være kedelig og effektiv uden at kræve, at man kører med æg under speederen.

GT-Line-udstyret gør samtidig kabinen lækrere og bilen mere komplet, men spørgsmålet er, om man behøver det hele. For jo tættere EV4 kommer på 370.000 kroner, desto mere begynder den moderate ladeeffekt at irritere.

iNPUT mener …

Kia EV4 er lidt af en befrielse. Ikke fordi den revolutionerer elbilen, men fordi den viser, at en moderne elektrisk familiebil ikke behøver være høj, tung at se på og formet som alle de andre. Hatchbacken er rummelig, komfortabel, effektiv og – vigtigst – virkelig god at køre.

Vores målte forbrug på 20,0 kWh/100 km på den hårde iNPUT-rute er samtidig et stærkt resultat, og det store batteri gør Kia EV4 til en bil, vi gerne ville tage på langtur i. Lige indtil den skal lynlade.

For 128 kW er ikke dårligt. Ladekurven er faktisk forbilledligt stabil gennem en stor del af batteriet. Men konkurrenterne har flyttet målstregen, og til næsten 370.000 kroner forventer vi efterhånden mere. EV4 er derfor ikke klassens tekniske vidunder. Den er noget mere gammeldags – og på sin egen måde mere tiltalende: En rigtig fin bil, der tilfældigvis kører på strøm.

TEST: Kia EV4 kører heldigvis væsentlig bedre end den lader