TEST: Renault 4 E-Tech

Der var engang en bil, som ikke bad om opmærksomhed – men fik den alligevel. Den stod foran bageren i landsbyen, på grusvejen foran sommerhuset og på parkeringspladsen foran fabrikken. Den bar høballer, barnevogne og håb om noget bedre. Den knirkede måske lidt, den var aldrig fin på den – men den virkede. Og den virkede for alle. Den hed Renault 4.

Den nye Renault 4 E-Tech forsøger ikke at genskabe fortiden som et museum på hjul. Den forsøger at genoplive ånden. Idéen om den ukomplicerede bil. Den demokratiske bil. Den, der gør hverdagen lettere uden at gøre et stort nummer ud af det.

Den samme sjæl – bare med mere plads

Teknisk deler Renault 4 og Renault 5 platform, drivlinjer og batteripakker. Det betyder samme elektriske arkitektur, samme moderne Google-baserede infotainmentsystem og samme generelle fornemmelse af, at Renault i den grad har fundet rytmen i deres elbiler.

Men hvor Renault 5 er den frække, urbane type, der står skarpt og ligner en designstatement på hjul, er Renault 4 mere rummelig, mere praktisk – og mere afslappet i sit udtryk. Den er højere, længere og har en mere SUV-inspireret kropsholdning. Det giver bedre udsyn, lettere ind- og udstigning og ikke mindst et bagagerum, der faktisk kan bruges til andet end weekendindkøb.

Kabinen føles genkendelig, hvis du har siddet i Renault 5. Skærmene er de samme, layoutet er logisk, og materialerne er en blanding af fornuft og fransk flair. Det fungerer. Det er intuitivt. Og vigtigst af alt: det føles ikke som et rullende eksperiment.

Hvor Renault 5 primært appellerer til hjertet, rammer Renault 4 både hjerte og fornuft. Bagsædet er mærkbart mere brugbart, og bagagerummet omkring de 420 liter gør den reel som familiebil. Læssekanten er lav, og åbningen er bred – det er de små detaljer, man først værdsætter, når man står med barnevogn eller Ikea-fladpakker.

Samtidig har Renault formået at bevare charmen. Den retroinspirerede front og de bløde linjer gør, at bilen føles venlig. Det er en bil, man smiler af. Og i en tid, hvor mange elbiler ligner hinanden til forveksling, er det faktisk en kvalitet i sig selv.

Hverdagshelten

Med det store batteri på omkring 52 kWh og en motor på cirka 150 hestekræfter er Renault 4 E-Tech ikke bygget til at imponere på autobahn. Den er bygget til at fungere. Og det gør den.

Acceleration fra 0 til 100 km/t klares på omkring otte sekunder. Det er mere end rigeligt i en familiebil i denne klasse. Den trækker jævnt, stille og uden dramatik, og undervognen er sat op med komfort som førsteprioritet. I byen føles den let og adræt, og på motorvejen ligger den stabilt uden at blive nervøs.

Rækkevidden ligger på papiret omkring de 400 kilometer afhængigt af version, men realistisk set skal man regne med noget mindre – i særdeleshed i dansk vinterkulde. I den uge, jeg havde bilen til test, lovede displayet aldrig mere end 280 kilometers rækkevidde. Men hertil skal det også siges, at det var en uge med konstant frost, både dag og nat.

Renaults vanlige svaghed …

Der er dog én ting, der bliver ved med at irritere mig ved Renault ellers gode elbiler – og det er opladningen. For på papiret ser det egentlig fornuftigt ud. 52 kWh batteri. Op til 100 kW DC. Det lyder helt standard for klassen. Men i praksis opleves den som mere afdæmpet i sin ladeadfærd. Og en lille advarsel; man skal bestemt ikke forsøge sig med lynladning, hvis ikke man har kørt i mindst 45 minutter, så batteriet er blevet varmet bare en smule op. Så kommer man næppe over 15-20 kW.

Nedenstående ladekurve er lavet efter en times kørsel, hvor 4’eren havde rig mulighed for at forvarme batteriet, så det tog imod under optimale betingelser.

Ladekurve: Renault 4 E-Tech 52 kWh 150 hk

Måledato: 13. februar 2026 • Temperatur: -2 °C

Gns. kW (10–80): 70 kW

Vis data (SOC og kW)

SOC (procent) | Effekt (kW)
10 | 67
13 | 66
18 | 66
23 | 67
28 | 79
34 | 92
40 | 86
45 | 79
50 | 74
55 | 69
59 | 65
63 | 62
67 | 60
70 | 56
74 | 52
77 | 50
80 | 43
82 | 38
85 | 35
87 | 34
89 | 34

Ladetidskurve: Renault 4 E-Tech 52 kWh 150 hk

Måledato: 13. februar 2026 • Temperatur: -2 °C

Ladetid (10–80): 32 min

Vis data (tid og SOC)

Tid (min) | SOC (procent)
0 | 10
2 | 13
4 | 18
6 | 23
8 | 28
10 | 34
12 | 40
14 | 45
16 | 50
18 | 55
20 | 59
22 | 63
24 | 67
26 | 70
28 | 74
30 | 77
32 | 80
34 | 82
36 | 85
38 | 87
40 | 89

Med en ladehastighed på 450 km/t, og et gennemsnit på 70 kW mellem 10 og 80 procent, er Renault 4 ikke direkte sløv. Den er bare… kontrolleret. Den presser ikke batteriet til grænsen. Og det kan meget vel være en bevidst strategi fra Renaults side. Jeg oplevede det samme med både Megane, Scenic og 5’eren.

En mere konservativ batteristyring kan give bedre langtidsholdbarhed og mere stabil performance over tid – men det koster måske de sidste 50 km/t i markedsføringskapløbet. Og i en verden, hvor ladetid er blevet et konkurrenceparameter på linje med rækkevidde, kan selv små forskelle føles større, end de egentlig er.

Til sammenligning har Ford Puma Gen-E en ladehastighed på 500 km/t og et gennemsnit på 74 kW mellem 10 og 80 procent. Det gør faktisk en forskel. Og apropos konkurrenter …

Hvordan klarer den sig mod konkurrenterne?

Ser vi på Ford Puma Gen-E, får man en mere køreglad og strammere oplevelse. Puma’en føles lettere på tå og en smule mere sporty i sin opsætning. Til gengæld er batteriet mindre, og kabinen ikke helt så rummelig som i Renault 4. Hvor Ford’en taler til dem, der vil have lidt mere dynamik, taler Renault’en til dem, der prioriterer komfort og plads.

| Renault 4 E-Tech 52 kWh | Ford Puma Gen-e FWD SR | Kia EV3 SR
Rækkevidde WLTP | 400 km | 376 km | 436 km
Batterikapacitet | 52 kWh | 43 kWh | 55 kWh
Forbrug WLTP | 15,1 kWh/100km | 13,1 kWh/100km | 14,9 kWh/100km
Motor | 150 hk | 168 hk | 204 hk
Moment | 245 Nm | 290 Nm | 283 Nm
Acceleration 0-100km/t | 8,2 sek. | 8 sek. | 7,5 sek.
Ladeeffekt (AC/DC) | 11 kW / 100 kW | 11 kW / 100 kW | 11 kW / 128 kW
Ladehastighed | 450 km/t | 500 km/t | 420 km/t
Ladetid 10-80% | 30 min | 23 min. | 31 min.
Bagagerum | 460 / | 574 / 1.283 l. | 460 / 1.251 l.
Trækkrog | 500 kilo | 750 kilo | 1.000 kilo
Garanti | 5 år / 160.000 km | 5 år / 100.000 km | 7 år / 150.000 km
Pris | 214.990 kr. | 229.990 kr. | 264.999 kr.

Priserne er hentet 21. februar 2026.

Kigger vi mod Kia EV3, bliver konkurrencen mere teknologisk. Kia’en kan leveres med større batteri og længere rækkevidde, og den fremstår på papiret som den mest avancerede i klassen. Men den er også mere klinisk. Mere rationel. Mindre legende. Renault 4 vinder ikke på ren data – den vinder på personlighed. Og det er her, den rammer sit sweet spot. Se en komplet sammenligning mellem de tre modeller her.

En elbil, der føles rigtig

Renault 4 E-Tech er ikke den hurtigste, ikke den mest effektive og ikke den mest teknologisk overvældende elbil i sin klasse. Men den er en af de mest helstøbte. Den tager meget af det, vi kunne lide ved Renault 5 E-Tech – platformen, teknologien, kabinen – og pakker det ind i en mere rummelig og familievenlig form. Resultatet er en elbil, der føles gennemtænkt. Afbalanceret. Og vigtigst af alt: menneskelig.

Renault 4 E-Tech bærer ikke bare et navn fra fortiden. Den bærer en idé. En tanke om mobilitet, der skal være tilgængelig, praktisk og menneskelig. Hvor originalen gjorde benzinmotoren folkelig, forsøger den nye at gøre elbilen det samme. Ikke ved at råbe højest – men ved at være den bil, man har lyst til at leve med.

For mange danske familier vil den være det perfekte kompromis mellem design og daglig brug. Og det er måske den største ros, man kan give en moderne elbil. Renault 4 E-Tech er ikke bare en større Renault 5. Den er Renault 5, der er vokset op.

TEST: Renault 4 E-Tech